Anexă la H.C.L. Urlați nr. 37 / 18.05.2026
PREȘEDINTE DE ȘEDINȚĂ,

REGULAMENTUL DE ATESTARE

a persoanelor fizice cu domiciliul/reședința în Orașul Urlați, județul Prahova, în vederea obținerii calității de administrator de condominii
Art.1. - Atestarea persoanelor fizice în vederea dobândirii calității de administrator de condominii, se face de către Primarul orașului Urlați la propunerea compartimentului specializat în relația cu asociațiile de proprietari, respectiv Compartimentul Control comercial din cadrul Serviciului Poliție Locală Urlați.

Art.2. - Persoanele fizice care solicită dobândirea calității de administrator de condominii și care vor desfășura activitatea de administrare tehnică și întreținere a proprietății comune (administrare propriu-zisă a structurii imobiliare, a instalațiilor și tuturor elementelor proprietății comune, aflate în proprietatea sau administrarea asociației) și administrare financiară (contabilitate și casierie) sunt atestate în condițiile prezentului regulament.

Art.3. - Pot fi atestate ca administratori de condominii numai persoanele fizice care îndeplinesc cumulativ următoarele condiții : 

a) au domiciliul /reședința în Orașul Urlați, județul Prahova ;

b) au obținut un certificat de calificare profesională pentru ocupația de administrator de condominii, emis în conformitate cu legislația privind învățământul superior sau privind formarea profesională a adulților.
Art.4. - Atestarea persoanelor fizice în vederea obținerii calității de administrator de condominii, se realizează la solicitarea acestora, la care se vor anexa următoarele documente :
a) act de identitate - copie ;

b) certificat de calificare profesională pentru ocupația de administrator de condominii, emis în conformitate cu legislația privind învățământul superior sau privind formarea profesională a adulților - copie ;

c) cazier judiciar care să ateste că nu a suferit nicio condamnare, prin hotărâre judecătorească rămasă definitivă, pentru o infracțiune de natură economico-financiară - în original ;

d) cazierul fiscal - în original.
Art.5. - Persoanele fizice care solicită eliberarea atestatului vor prezenta la compartimentul de specialitate, respectiv Compartimentul Control comercial din cadrul Serviciului Poliție Locală Urlați, spre verificare, toate originalele atașate în copie la cererea prin care solicită emiterea atestatului de administrator de condominii.

Art.6. - Funcționarul din cadrul compartimentului de specialitate, respectiv Compartimentul Control comercial din cadrul Serviciului Poliție Locală Urlați, care verifică documentele prezentate, asigură certificarea copiilor xerox conform cu originalul.
Art.7. - Cererea pentru eliberarea atestatului, însoțită de actele anexate, se va înregistra la registratura generală a Primăriei orașului Urlați, județul Prahova. 
Art.8. - În situația în care cererea privind emiterea atestatului de administrator de condominii se transmite de către solicitant prin intermediul serviciilor poștale, documentele care se rețin în copie trebuie să fie legalizate de către un notar public. 
Art.9. - Compartimentul de specialitate, respectiv Compartimentul Control comercial din cadrul Serviciului Poliție Locală Urlați, va întocmi un referat care va fi înaintat Primarului orașului Urlați împreună cu atestatul, în vederea semnării/aprobării acestuia, în termen de 10 zile de la data înregistrării. 
Art.10. - Atestatul de administrator de condominii se eliberează pentru o perioadă de 4 (patru) ani și poate fi reînnoit în condițiile în care a fost emis.

Art.11. - Cererea de reînnoire a atestatului se face cu 60 zile înainte de data expirării acestuia.

Art.12. – (1) Atestatul va cuprinde datele de identificare ale titularului (numele, prenumele și CNP), numărul și data certificatului de calificare profesională emis în condițiile legii de furnizori autorizați, vaalabilitatea și autoritatea emitentă.

(2) Modelul Atestatului de administrator de condominii reprezintă Anexa nr.1 la prezentul regulament. 

Art.13. - Atestatul poate fi suspendat sau retras de către Primarul orașului Urlați, județul Prahova ca urmare a unei hotărâri judecătorești definitive, în cazul în care instanțele judecătorești competente au stabilit existența unui prejudiciu cauzat de administrator.

Art.14. - Retragerea atestatului de administrator de condominii se dispune prin dispoziția Primarului orașului Urlați, județul Prahova, care se afișează la sediul instituției noastre și se comunică persoanei în cauză. 
Art.15. - Persoana pentru care s-a dispus retragerea atestatului este obligată să depună de îndată atestatul de administrator de condominii, în original, la compartimentul de specialitate, respectiv Compartimentul Control comercial din cadrul Serviciului Poliție Locală Urlați.
Art.16. - Expirarea, suspendarea sau retragerea atestatului determină automat imposibilitatea exercitării activității de administrare a condominiilor.

